REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/12-18

2. februar 2018. godine

B e o g r a d

ZAPISNIK

SA 40. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 2. FEBRUARA 2018. GODINE

Sednica je počela u 12,00 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Darko Laketić, Veroljub Matić, Marko Zeljug, Branka Stamenković, Goran Ćirić, Branimir Jovanović i Momo Čolaković.

Sednici su prisustvovali i zamenici članova Odbora: Dragana Barišić, zamenik Katarine Rakić, Goran Nikolić, zamenik Dušice Stojković, Milorad Mirčić, zamenik Vojislava Šešelja i Vojislav Vujić, zamenik Petra Petrovića.

Sednici je prisustvovao i narodni poslanik Boško Obradović.

Sednici nisu prisustvovali članovi Odbora: Katarina Rakić, Dušica Stojković, Đorđe Milićević, Vojislav Šešelj, Nemanja Šarović, Petar Petrović, Nenad Konstantinović i Nenad Čanak.

Pre utvrđivanja dnevnog reda, Odbor, većinom glasova, nije prihvatio predlog narodnog poslanika Branke Stamenković za dopunu dnevnog reda tačkom koja glasi: “Rasprava o razlozima nedostavljanja Pravilnika o unutrašnjem uređenju i sistematizaciji radnih mesta u Službi Narodne skupštine Republike Srbije članovima Odbora za administrativno-budžetska i mandatno-imunitetska pitanja, uprkos činjenici da je Pravilnik zaveden u pisarnici još 28.12.2017. godine pod brojem 21 02 4335/17 i naslovljen na Odbor za administrativno-budžetska i mandatno-imunitetska pitanja, radi dobijanja saglasnosti shodno članu 65. stav 1. alineja 9. Poslovnika o radu Narodne skupštine Republike Srbije“.

Odbor je većinom glasova prihvatio predlog predsednika Odbora za obavljanje zajedničkog jedinstvenog pretresa o tač. 1-4. predloženog dnevnog reda, na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine.

Na predlog predsednika, Odbor je većinom glasova utvrdio sledeći

D n e v n i r e d:

1. Razmatranje zahteva Dragane Kostić, narodnog poslanika, za davanje mišljenja za obavljanje drugog posla (21 Broj: 02-166/18 od 25. januara 2018. godine);
2. Razmatranje zahteva Žarka Mićina, narodnog poslanika, za davanje mišljenja za vršenje druge javne funkcije (21 Broj: 02-196/18 od 30. januara 2018. godine);
3. Razmatranje zahteva Nenada Konstantinovića, narodnog poslanika, za davanje mišljenja za vršenje druge javne funkcije (21 Broj: 02-201/18 od 30. januara 2018. godine);
4. Razmatranje zahteva Marka Danilovića, člana Republičke izborne komisije, za davanje mišljenja za vršenje druge javne funkcije (21 Broj: 02-207/18 od 30. januara 2018. godine).

**Prva-Četvrta tačka dnevnog reda**: Razmatranje zahteva Dragane Kostić, narodnog poslanika, za davanje mišljenja za obavljanje drugog posla; Razmatranje zahteva Žarka Mićina, narodnog poslanika, za davanje mišljenja za vršenje druge javne funkcije; Razmatranje zahteva Nenada Konstantinovića, narodnog poslanika, za davanje mišljenja za vršenje druge javne funkcije; Razmatranje zahteva Marka Danilovića, člana Republičke izborne komisije, za davanje mišljenja za vršenje druge javne funkcije

U skladu sa usvojenim predlogom predsednika Odbora, Odbor je o navedenim tačkama utvrđenog dnevnog reda vodio zajednički jedinstveni pretres.

Predsednik Odbora je upoznao članove i zamenike članova Odbora sa zahtevima koji su podneti.

U diskusiji su učestvovali: dr Aleksandar Martinović, Milorad Mirčić, Branka Stamenković i Boško Obradović.

Milorad Mirčić je istakao da je potrebno prekinuti sa sve učestalijom praksom davanja pozitivnih mišljenja za vršenje drugih javnih funkcija narodnim poslanicima koji su pripadnici vladajuće većine.

Branka Stamenković je navela da postoje i druge teme koje su u nadležnosti Odbora a koje je potrebno razmatrati na sednicama Odbora; da je praksa Odbora o davanju pozitivnih mišljenja u suprotnosti sa članom 28. Zakona o Agenciji za borbu protiv korupcije i Nacrtom novog zakona o Agenciji, te će zbog svega navedenog glasati protiv navedenih predloga mišljenja. Predsednik Odbora je s tim u vezi pojasnio da bi prekršio upravo član 28. Zakona o Agenciji ukoliko se podneti zahtevi za davanje mišljenja za vršenje druge javne funkcije ne bi razmatrali na sednicama. Kako je pojasnio, Odbor prema zakonom propisanoj proceduri, daje samo prethodno mišljenje, a odluku o tome da li narodni poslanik može da vrši drugu funkciju donosi Agencija.

Boško Obradović je istakao da je bilo potrebno da Odbor razmotri Pravilnik o unutrašnjem uređenju i sistematizaciji radnih mesta u Službi Narodne skupštine Republike Srbije, koji je u okviru dopune dnevnog reda predložila Branka Stamenković, a ne samo zahteve koje podnose narodni poslanici.

Odbor je, u skladu sa članom 157. stav 2. Poslovnika Narodne skupštine, o svakom predlogu mišljenja, odlučivao posebno.

Na predlog predsednika, Odbor je većinom glasova dao pozitivno mišljenje da Dragana Kostić, uz vršenje funkcije narodnog poslanika, može da obavlja posao konsultanta u Agenciji za reviziju Niš za internu reviziju privatnih pravnih subjekata.

Na predlog predsednika, Odbor je većinom glasova dao pozitivno mišljenje da Žarko Mićin, uz vršenje funkcije narodnog poslanika, može da vrši i funkciju zamenika člana Gradske izborne komisije Grada Novog Sada.

Na predlog predsednika, Odbor je većinom glasova dao pozitivno mišljenje da Nenad Konstantinović, uz vršenje funkcije narodnog poslanika, može da vrši i funkciju zamenika člana Gradske izborne komisije Grada Beograda, u proširenom sastavu.

Na predlog predsednika, Odbor je većinom glasova dao pozitivno mišljenje da Marko Danilović, uz vršenje funkcije člana Republičke izborne komisije, može da vrši i funkciju člana Gradske izborne komisije Grada Beograda, u proširenom sastavu.

Sednica je završena u 12,30 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović